CELEX: 32005R1294
Language: sk
Date: 2005-08-05 00:00:00
Title: Nariadenie Komisie (ES) č. 1294/2005 z 5. augusta 2005, ktorým sa mení a dopĺňa príloha I k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín

6.8.2005   
            
            
               SK
            
            
               Úradný vestník Európskej únie
            
            
               L 205/16
            
         
      NARIADENIE KOMISIE (ES) č. 1294/2005
   z 5. augusta 2005,
   ktorým sa mení a dopĺňa príloha I k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), najmä na druhú zarážku článku 13,
   keďže:
   
               (1)
            
            
               Podľa pravidiel, ktorými sa riadi ekologická výroba na úrovni fariem a ktoré sú stanovené v prílohe I k nariadeniu (EHS) č. 2092/91, sa hospodárske zviera musí kŕmiť krmivami vyrobenými ekologickým spôsobom. Počas prechodného obdobia, ktoré končí 24. augusta 2005, majú poľnohospodári povolené používať obmedzený podiel konvenčných krmív, pokiaľ môžu preukázať, že ekologické krmivá nie sú dostupné.
            
         
               (2)
            
            
               Zdá sa, že po 24. auguste 2005 nebudú dostupné dostatočné množstvá ekologických kŕmnych surovín, ktoré by odpovedali dopytu v Spoločenstve, najmä čo sa týka kŕmnych surovín bohatých na bielkoviny, ktoré sú nevyhnutné na chov monogastrických zvierat a v menšej miere prežúvavcov.
            
         
               (3)
            
            
               Prechodné obdobie, počas ktorého môže byť povolené používanie konvenčného krmiva, je preto potrebné predĺžiť.
            
         
               (4)
            
            
               Nariadenie (EHS) č. 2092/91 by sa preto malo zodpovedajúcim spôsobom zmeniť a doplniť.
            
         
               (5)
            
            
               Vzhľadom na naliehavosť tohto opatrenia, ktorá súvisí s tým, že účinnosť ustanovenia o používaní konvenčných krmív končí 24. augusta 2005, by toto nariadenie malo vstúpiť do platnosti dňom nasledujúcim po jeho uverejnení v Úradnom vestníku Európskej únie.
            
         
               (6)
            
            
               Opatrenia ustanovené v tomto nariadení sú v súlade so stanoviskom výboru zriadeného článkom 14 nariadenia (EHS) č. 2092/91,
            
         PRIJALA TOTO NARIADENIE:
   Článok 1
   Príloha I k nariadeniu (EHS) č. 2092/91 sa mení a dopĺňa podľa prílohy k tomuto nariadeniu.
   Článok 2
   Toto nariadenie nadobúda účinnosť nasledujúcim dňom po jeho uverejnení v Úradnom vestníku Európskej únie.
   Uplatňuje sa od 25. augusta 2005.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. augusta 2005
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. ES L 198, 22.7.1991, s. 1. Nariadenie naposledy zmenené a doplnené nariadením Komisie (ES) č. 2254/2004 (Ú. v. EÚ L 385, 29.12.2004, s. 20).
   
      PRÍLOHA
      Časť B prílohy I k nariadeniu (EHS) č. 2092/91 sa mení a dopĺňa takto:
      Bod 4.8. sa nahrádza takto:
      „Na základe výnimky z bodu 4.2. sa povoľuje používanie obmedzeného podielu konvenčných krmív poľnohospodárskeho pôvodu, ak poľnohospodári uspokojivo preukážu inšpekčnému orgánu alebo úradu členského štátu, že nie sú schopní získať krmivo vyrobené výlučne ekologickým spôsobom.
      Maximálne povolené percento konvenčných krmív na dvanásťmesačné obdobie je:
      
                  a)
               
               
                  pre bylinožravce: 5 % počas obdobia od 25. augusta 2005 do 31. decembra 2007;
               
            
                  b)
               
               
                  pre ostatné druhy zvierat:
                  
                              —
                           
                           
                              15 % počas obdobia od 25. augusta 2005 do 31. decembra 2007,
                           
                        
                              —
                           
                           
                              10 % počas obdobia od 1. januára 2008 do 31. decembra 2009,
                           
                        
                              —
                           
                           
                              5 % počas obdobia od 1. januára 2010 do 31. decembra 2011.
                           
                        
            Tieto hodnoty sa vypočítajú každoročne ako percentuálny podiel sušiny v krmivách poľnohospodárskeho pôvodu. Maximálne povolené percento konvenčných krmív v dennej dávke, s výnimkou každoročného obdobia presunu hospodárskych zvierat, musí zodpovedať 25 %, ktoré sa vypočítajú ako percentuálny podiel sušiny.“